**Mustamäe** on Tallinna asum, mis moodustab põhiosa halduslikust Mustamäe linnaosast. Asum piirneb Kadaka, Sääse, Siili, Tondi, Järve, Rahumäe, Nõmme ja Vana-Mustamäe asumiga. Mustamäe asumi pindala on 4,41 km2.

Mustamäe asumi territooriumi piir kulgeb mööda Tammsaare ja Retke teed kuni Tervise tänavani. Seal ületab piir Tervise tänava ja hakkab edasi kulgema mööda Nõmme-Mustamäe maastikukaitseala kuni Ehitajate teeni. Pärast viimase ületamist suundub piir edasi piki Üliõpilaste teed, Raja tänavat ja Akadeemia teed, kuni ristub Kadaka teega. Liikudes loode suunal mööda Kadaka teed, ristub asumi piir jälle A. H. Tammsaare teega.

Ajalugu
-------

Mustamäe elurajooni planeerimis- ja hoonestusprojekte hakati koostama 1957. aastal. Esimesed paneelelamud valmisid 1964. aastal. Mustamäe esimene 16-korruseline tornelamu valmis 1974. aasta lõpus, olles tollel ajal Tallinna kõige kõrgem elamu. 1971. aastal valmis Mustamäe Polikliinik.

Asumi tuntuim asutus on Tallinna Tehnikaülikool, mis asutati 1918. aastal. Ülikool on eri aegadel asunud eri kohtades, kuid 1960. aastatel kolis ülikool Mustamäele. Tallinna Tehnikaülikooli peahoone ja õppehooned valmisid aastatel 1964–1968, raamatukogu ja spordihoone aastatel 1972–1974. Tallinna Tehnikaülikooli raamatukogu uus hoone, mille arhitektuurne lahendus ja sisekujundus said ka riigi kultuuripreemia, valmis 2009. aastal.

Mustamäe asumi teine tähtis asutus on Põhja-Eesti Regionaalhaigla, mis loodi 2001. aastal mitme haigla ühinemisel. Selle haigla näol on tegemist Eesti suurima raviasutusega.

Elanikkond
----------

Uue elamurajooni rajamine Mustamäel 1963

| Aasta | Arvestuslik rahvaarv |
| --- | --- |
| 2017 | 51 293 |
| 2016 | 51 315 |
| 2015 | 50 688 |
| 2014 | 50 497 |
| 2013 | 49 303 |
| 2012 | 49 021 |
| 2011 | 49 654 |

Mustamäe asum on Tallinna kõige rahvarohkem asum. Mustamäe elanikkond on võrdlemisi eakas: 2016. aastal moodustasid 0–17aastased asumi elanikest 12–17%, üle 68-aastased aga 20–31%.

Mikrorajoonid
-------------

* **Mustamäe I mikrorajoon**. Tuntud ka kui Ehitajate tee piirkond. Mustamäe asumi vanimas piirkonnas valmisid esimesed hooned 1963. aastal. Sinna jääb Mustamäe Polikliinik ning kaks lasteaeda: Pallipõnn ja Õunake. Tegutsevad Mustamäe Sotsiaalmaja ja kodutute öömaja. 2004 aastal lõpetas tegevuse Mustamäe esimene (1963) vene õppekeelega kool Tallinna Mustamäe Üldhariduskool (endise nimega *Tallinna 50. Keskkool*).
* **Mustamäe II mikrorajoon**. Tuntud ka kui Kaja piirkond. Piirkonda ilmestab Kadaka parkmets. Endised tuntud kohad olid kauplus *Tuluke* (tänapäeval kauplus Y2K Ararat), kohvik *Schwerin*, *Mustamäe Mängude Maja* ja kino *Kaja* (tänapäeval Mustamäe Kultuurikeskus Kaja). 2007. aastal liideti Tallinna 63. Põhikool Lasnamäe Põhikooliga ja õppetöö lõpetati mikrorajoonis. Tegutsevad lasteaiad Männikäbi ja Kadaka ning Tallinna Lastekodu.
* **Mustamäe III mikrorajoon**. Tuntud ka kui Szolnoki piirkond. Endised tuntud kohad olid restoran *Szolnok* koos samas hoones asunud kauplusega (tänapäeval Comarket). Mustamäe tee äärde jäid kunagi *postkontor-teenustöökoda* (tänapäeval trahter Bogdan) ja *passilaud* (tänapäeval hambaravi kabinet). Tegutsevad Tallinna Mustamäe Gümnaasium (varasem nimi *Tallinna 44. Keskkool*) ja Männi Raamatukogu.
* **Mustamäe IV mikrorajoon**. Tuntud ka kui Tammsaare piirkond. Tammsaare tee äärde jääb enamik piirkonna asutusi: Mustamäe Linnaosa Valitsus, kauplus Maxima X (endine *ABC-4*), lasteaiad Sinilind ja Rõõmupesa, Tallinna Mustamäe Humanitaargümnaasium (endine *Tallinna 52. Keskkool*) ja Tallinna Majanduskool (endine *Tallinna Majandustehnikum*). Mikrorajooni loode- ja lääneosas kasvab männimets.
* **Mustamäe V mikrorajoon**. Tuntud ka kui Kännu Kuke piirkond. Piirneb Mustamäe tee, Keskuse tänava, Vilde tee ja Sõpruse puiesteega.
* **Mustamäe VI mikrorajoon**. Tuntud ka kui Lepistiku piirkond. Piirneb Mustamäe tee, Tammsaare tee, Vilde tee ja Sõpruse puiesteega.
* **Mustamäe VII mikrorajoon**. Piirneb Ehitajate tee, Sõpruse puiestee, Sütiste tee ja Männiliiva tänavaga.
* **Mustamäe VIII mikrorajoon**. Tuntud ka kui Sütiste piirkond. Piirneb Sütiste tee ja Sõpruse puiesteega.
* **Mustamäe IX mikrorajoon**. Tuntud ka kui Mustamäe haigla piirkond. Piirneb Sütiste tee, Sõpruse puiestee, Tammsaare tee, Tervise tn ja Retke teega.
* **Tallinna Tehnikaülikooli kvartal**. Tallinna Tehnikaülikooli teaduslinnaku ajalugu Mustamäel algab 1962. aastal, kui pandi esimene nurgakivi mehaanikateaduskonna hoonele (praegune 5. õppehoonele). Piirkonda ilmestab suur männimets.

Mustamäe asumi tänavad
----------------------

Tänavad, mis asuvad Mustamäel või läbivad asumit (seisuga 3. juuni 2011): Akadeemia tee, Ehitajate tee, Herilase tänav, Kadaka tee, Keskuse tänav, Lepatriinu tänav, Mustamäe tee, Männiliiva tänav, Raja tänav, Retke tee, Sõpruse puiestee, Juhan Sütiste tee, A. H. Tammsaare tee, Tervise tänav, Eduard Vilde tee ja Üliõpilaste tee.

Õhuvaade Männipargile

Looduskeskkond
--------------

Mustamäe asub Harku tasandikul, mida lõuna poolt piirab Mustamäe nõlv. Kogu looduskeskkonna paremaks säilitamiseks on sinna loodud Nõmme-Mustamäe maastikukaitseala.

Suuremal hulgal on säilinud asumis looduslik roheala (näiteks Sütiste mets, Kadaka mets ja Tallinna Tehnikaülikooli ümbrus), kus okaspuudest domineerib mänd. Lisaks on rajatud linnaparke (Männipark ja Lepistiku park). Lepistiku pargis kasvavad peamiselt sanglepad ja hall-lepad, Männipargis peamiselt noored männid. Männipargi alale plaaniti algselt luua Mustamäe keskus, kuid hiljem sellest plaanist loobuti.

Paljud pinnaveekogud on linnaosa ehitustegevuse käigus suunatud kanalisatsioonisüsteemi. IX mikrorajoonis on säilinud Lepasalu allikad, ajaloolise Mustjõe oja lätted.

Eesti kultuuris
---------------

Mustamäe tuntuim kajastuseks eesti kirjanduses peetakse Mati Undi romaani "Sügisball". Muusikas on tuntud helilooja Avo Tamme "Mustamäe valss" (1971, sõnad kirjutas Heldur Karmo).

Mustamäel on antud välja mitut ajalehte. Aastatel 1994–2000 ilmus Mustamäe Haigla Teataja, 1994. aastast üllitab Mustamäe linnaosa valitsus ajalehte Mustamäe ja 2000. aastast OÜ Ajaratas Mustamäe linnaosa halduskogu ja linnaosa valitsuse venekeelset ajalehte Мустамяэ. 2010. aastast annab Eesti Keskerakonna Mustamäe piirkond välja ajalehte Mustamäe Ekspress.

Vaata ka
--------

* Vana-Mustamäe
* Auhind "Mõtlev mees"
* Mustamäe Maarja-Magdaleena kogudus
* Jäämäekivi

Pildid
------

* Vaade Mustamäele Sõpruse puiesteel Liivaku bussipeatuse lähedal asuva maja katuselt. All paremal Liivaku peatuse ootepaviljonVaade Mustamäele Sõpruse puiesteel Liivaku bussipeatuse lähedal asuva maja katuselt. All paremal Liivaku peatuse ootepaviljon
* Tallinna TehnikaülikoolTallinna Tehnikaülikool
* Vaade trampliini juurest, 1970. aastadVaade trampliini juurest, 1970. aastad
* Tallinna Polütehnilise Instituudi uued hooned Mustamäel (1963)Tallinna Polütehnilise Instituudi uued hooned Mustamäel (1963)

Viited
------

1. 1 2 3 4  Tallinn arvudes 2017, Tallinna Linnavalitsus, Tallinn 2017
2. 1 2 3 4  Tallinna Linnaplaneerimise Amet, Robert Nero, Leho Lõhmus (2013). *Tallinna asumid ja ametlikud kohanimed*. Tallinn.`{{raamatuviide}}`: CS1 hooldus: mitu nime: autorite loend (link)
3. ↑  Tallinn arvudes 2011, Tallinna Linnavalitsus, Tallinn 2011
4. ↑  Tallinn arvudes 2012, Tallinna Linnavalitsus, Tallinn 2012
5. ↑  Tallinn arvudes 2016, Tallinna Linnavalitsus, Tallinn 2016
6. ↑  Tallinna tänavanimed. 3. juuni 2011
7. ↑  Tallinna tänavad linnaosade kaupa. 3. juuni 2011
8. ↑  Tallinna haljastuse arengukava
9. ↑  Nerman, Robert.Seletuskiri Tallinna omaaegsete vooluveekogude lokaliseerimise töö juurde.
10. ↑  Nerman, Robert.Mustjõe mäletab kõrtse ja supelmaju // Postimees (2008) 05. september
11. ↑

Kirjandus
---------

* Loone Ots "Mustamäe valss" Tartu: Petrone Print, 2012
* Meila Pihlak, Ave Teder "Minu kodupaik Mustamäe: õpik-töövihik" Tallinn: Mustamäe Linnaosa Valitsus, 2004
* "Mustamäe: Mustamäe linnaosa ajaleht = газета управы Мустамяэ" Tallinn: Mustamäe Linnaosa Valitsus, 1994-k.a
* Kiira Robert "Nõmme ja Mustamäe" Tallinn: Eesti Raamat, 1968
* E. Rand, K. Robert "Tallinn: Mustamäe ja Nõmme" Tallinn: Eesti Raamat, 1973 (fotoalbum)

Välislingid
-----------

* Mustamäe 360° aeropanoraam / aerofoto
* Mustamäe linnaosa valitsuse koduleht
* "Lapin: Mustamäe oleks vaja õhku lasta!" Õhtuleht, 22. oktoober 2012 (kokkuvõte arhitekt Leonhard Lapini esinemisest Tallinna visioonikonverentsil "Elu mägedel – 50 aastat hiljem")
* Kai Maran "Mustamäe juubel tuleb Karavani ja Getteriga" Pealinn, 21. mai 2012
* Hille Tänavsuu "Mustamäe valss» - valss läbi lapsepõlve ja kooliaastate" Postimees, 28. september 2012
* Kaadrid Mustamäe ajaloost (1958-1971)

Mustamäe vapp
Mustamäe linnaosa asumid, mikrorajoonid ja kvartalid

**Mustamäe:** I mikrorajoon - II mikrorajoon - III mikrorajoon - IV mikrorajoon - V mikrorajoon - VI mikrorajoon - VII mikrorajoon - VIII mikrorajoon - IX mikrorajoon - TTÜ kvartal  

**Kadaka:** Laki I - Laki II - Kadaka I - Kadaka II - Kadaka III - Mäepealse I - Mäepealse II - Mäepealse III - Akadeemia  

**Siili** - **Sääse**


Tallinna väike vapp
Tallinna linnaosad ja asumid

**Linnaosad:**  Haabersti linnaosa **·**  Kesklinna linnaosa **·**  Kristiine linnaosa **·**  Lasnamäe linnaosa **·**  Mustamäe linnaosa **·**  Nõmme linnaosa **·**  Pirita linnaosa **·**  Põhja-Tallinna linnaosa
**Asumid (allasumid):** Aegna **·**  Astangu **·**  Haabersti **·**  Hiiu **·**  Iru **·**  Juhkentali **·**  Järve **·**  Kadaka **·**  Kadriorg **·**  Kakumäe **·**  Kalamaja **·**  Karjamaa (Hundipea) **·**  Kassisaba **·**  Katleri **·**  Keldrimäe **·**  Kelmiküla **·**  Kitseküla **·**  Kivimäe **·**  Kloostrimetsa **·**  Kompassi **·**  Kopli **·**  Kose (Kose-Kallaste **·**  Lükati **·**  Varsaallika) **·**  Kuristiku **·**  Kurepõllu **·**  Laiaküla **·**  Lepiku **·**  Laagna **·**  Laagri **·**  Liiva **·**  Lilleküla (Lille **·**  Mooni **·**  Linnu **·**  Marja) **·**  Loopealse **·**  Luite **·**  Maakri **·**  Maarjamäe **·**  Merimetsa **·**  Merivälja **·**  Mustakivi **·**  Mustamäe **·**  Mustjõe **·**  Mõigu **·**  Mäeküla **·**  Mähe (Kaasiku **·**  Mähe aedlinn) **·**  Männiku **·**  Nõmme **·**  Pae **·**  Paevälja (Paekalda) **·**  Paljassaare **·**  Pelgulinn **·**  Pelguranna **·**  Pirita **·**  Pääsküla (Vana-Pääsküla) **·**  Priisle **·**  Pikaliiva (Vikimõisa) **·**  Raua **·**  Raudalu **·**  Rahumäe **·**  Rocca al Mare **·**  Sadama **·**  Seli **·**  Siili **·**  Sibulaküla **·**  Sõjamäe (Sõstramäe) **·**  Sikupilli **·**  Sitsi **·**  Sääse **·**  Südalinn **·**  Tatari **·**  Tondi **·**  Tiskre **·**  Tõnismäe **·**  Torupilli **·**  Tondiraba **·**  Uuslinn **·**  Uus Maailm **·**  Vismeistri **·**  Vanalinn (All-linn **·**  Toompea) **·**  Vana-Mustamäe **·**  Veerenni **·**  Veskimetsa **·**  Väike-Õismäe **·**  Väo **·**  Õismäe **·**  Ülemistejärve **·**  Ülemiste